La Policia Local de Burjassot es forma en dret animal
2025-07-24

Dissabte que ve 28 de febrer l’aula de formació de les dependències de la Policia Local de Burjassot acollirà la realització d’una jornada sobre Dret Animal que, impartida per l’advocada Raquel López Teruel, formarà els agents i comandaments, de manera jurídica, davant qualsevol situació que els succeïsca relacionada amb un animal de companyia.

La jornada, que es desenvoluparà de 9 a 14 hores, es dividirà en dos blocs, treballant en el primer amb diferents presentacions i material didàctic en el qual poder consultar els supòsits que arreplega la llei i els reglaments sobre la matèria. En el segon dels blocs es realitzarà una anàlisi de supòsits pràctics i es mostrarà la resolució de problemes, a més de solucionar els dubtes que se’ls plantegen als participants en la jornada.

Una vegada més, la Policia Local de Burjassot, regidoria dirigida per Manuel Pérez Menero, es formarà en una nova matèria, en aquest cas relacionada amb els animals, per donar un millor i major servei, i de qualitat, als ciutadans que se’ls plantege qualsevol problema sobre el tema. Agents i comandaments realitzen una formació contínua en benefici dels veïns de Burjassot.